Kohtuasi T-402/07

Kaul GmbH

versus

Siseturu Ühtlustamise Amet (kaubamärgid ja tööstusdisainilahendused)

„Ühenduse kaubamärk — Vastulausemenetlus — Ühenduse sõnamärgi ARCOL taotlus — Varasem ühenduse sõnamärk CAPOL — Apellatsioonikoja otsuse tühistamisotsuse täitmine Siseturu Ühtlustamise Ameti poolt — Suhteline keeldumispõhjus — Segiajamise tõenäosuse puudumine — Kaitseõigused — Määruse (EÜ) nr 40/94 artikli 8 lõike 1 punkt b, artikli 61 lõige 2, artikli 63 lõige 6, artikli 73 teine lause ja artikli 74 lõige 2”

Esimese Astme Kohtu otsus (viies koda), 25. märts 2009 II ‐ 742

Kohtuotsuse kokkuvõte

Selleks et täita määruse nr 40/94 ühenduse kaubamärgi kohta artikli 63 lõikest 6 tulenevat kohustust võtta vajalikud meetmed ühenduse kohtu otsuse täitmiseks, millega tühistati Siseturu Ühtlustamise Ameti (kaubamärgid ja tööstusdisainilahendused) apellatsioonikoja otsus, tuleb ühtlustamisametil tagada, et apellatsioonikoda teeb kaebuse kohta uue otsuse. Sellisel juhul võib ta asja määrata teisele apellatsioonikojale. (vt punkt 23)

Kuigi segiajamise tõenäosuse igakülgsel hindamisel arvesse võetavate asjaomaste tegurite – eriti asjaomaste kaubamärkide ja nendega tähistatavate kaupade ja teenuste – vastastikuse sõltuvuse põhimõtte kohaselt võib tähistatavate kaupade või teenuste vähese sarnasuse kompenseerida kaubamärkide suur sarnasus ja vastupidi, eeldab segiajamise tõenäosus määruse nr 40/94 ühenduse kaubamärgi kohta artikli 8 lõike 1 punkti b tähenduses samal ajal nii taotletava ja varasema kaubamärgi identsust või sarnasust kui ka seda, et registreerimistaotluses nimetatud kaubad või teenused ja need kaubad või teenused, mille jaoks varasem kaubamärk on registreeritud, on identsed või sarnased. Tegemist on kumulatiivsete tingimustega. Olles leidnud, et taotletava ja varasema kaubamärgi vahel puudub sarnasus, ei olnud Siseturu Ühtlustamise Amet (kaubamärgid ja tööstusdisainilahendused) kohustatud arvesse võtma varasema kaubamärgi väidetavat üldtuntust, kuna ta võis õigesti järeldada, et segiajamine ei ole varasema kaubamärgi väidetavast tugevast eristusvõimest olenemata tõenäoline. (vt punktid 28, 44)

Pärast seda, kui ühenduste kohus on tühistanud Siseturu Ühtlustamise Ameti (kaubamärgid ja tööstusdisainilahendused) otsuse, millega lükati tagasi ühenduse kaubamärgi registreerimise vastu esitatud vastulause, tuleb apellatsioonikojal, kellele asi lahendamiseks määrati, kaebus uuesti läbi vaadata. Kui tühistamiseotsuses ei võetud seisukohta küsimuses, kas vastandatud kaubamärgid on sarnased, tuleb sellel apellatsioonikojal see küsimus uuesti läbi vaadata ja jõuda varasemas otsuses võetud seisukohast sõltumata iseseisva järelduseni. (vt punktid 38 ja 39)

Selliste Siseturu Ühtlustamise Ametile (kaubamärgid ja tööstusdisainilahendused) esitatud faktiliste asjaolude ja tõendite asjakohasus, mille pooled esitasid vastulausemenetluses pärast kõnealustes sätetes selleks määratud tähtaegade möödumist, kujutab endast üht kriteeriumi, mida ühtlustamisamet peab määruse nr 40/94 ühenduse kaubamärgi kohta artikli 74 lõikest 2 tuleneva kaalutlusõiguse kasutamisel arvesse võtma, kui ta otsustab nimetatud faktiliste asjaolude ja tõendite arvessevõtmise üle. (vt punkt 42)

Ühenduste kohus kontrollib Siseturu Ühtlustamise Ameti (kaubamärgid ja tööstusdisainilahendused) üksuste otsuste õiguspärasust. Kui ühenduste kohus leiab, et otsusega, mille peale on talle kaebus esitatud, on rikutud õigusnormi, tuleb tal see otsus tühistada. Nimetatud kohus ei või kaebust tagasi lükata, asendades vaidlusaluse otsuse vastu võtnud ühtlustamisameti pädeva üksuse otsuse põhjenduse enda omaga. Kui kõnealune kohus leiab, et ühtlustamisameti apellatsioonikoja, kes kinnitas ühtlustamisameti vastulausete osakonna otsuse vastulause tagasi lükata, otsuse põhjendustega on rikutud õigusnormi, ei või ta vastulauset tagasi lükata põhjendusel, mida ei ole vaidlustatud otsuses välja toodud. (vt punktid 47, 49)

Euroopa Kohtu põhikirja punkti 43 kohaselt annab otsuse teinud ühenduse kohus, kui kohtuotsuse mõte või ulatus on kahtluse all, selle tõlgenduse. Seega puuduvad mis tahes tingimused selleks, et Siseturu Ühtlustamise Ameti (kaubamärgid ja tööstusdisainilahendused) apellatsioonikoja otsuse tõlgendamisel tuleb lähtuda hageja jaoks kõige soodsamast tõlgendusest. Apellatsioonikoda, kellele asi lahendamiseks määrati, ei ole kohustatud hagejat tühistamisotsuse tõlgenduse osas ära kuulama. Kui hagejal või ühtlustamisametil, kes mõlemad olid tühistamise menetluses pooled, on kõnealuse kohtuotsuse tõlgendamisel raskusi, tuleb neil selle tõlgenduse saamiseks pöörduda pädeva ühenduse kohtu poole. (vt punktid 62 ja 63)

Toiduainete ja kondiitritoodete tootjate jaoks puudub sõnamärgi ARCOL, mille ühenduse kaubamärgina registreerimist taotleti kaupade jaoks, mis kuuluvad Nizza kokkuleppe klassi 1 nimetusega „keemilised toidukonservandid” ja kaupade jaoks, mis kuuluvad selle kokkuleppe klassidesse 17 ja 20, ning varasema sõnamärgi CAPOL, mis registreeriti kaupade jaoks, mis kuuluvad kõnealuse kokkuleppe klassi 1 nimetusega „keemilised toidukonservandid”, segiajamise tõenäosus määruse nr 40/94 ühenduse kaubamärgi kohta artikli 8 lõike 1 punkti b tähenduses, kuna vastandatud kaubamärgid ei ole identsed ega sarnased ning seega ei kuulu kõnealune säte kohaldamisele, isegi kui nimetatud kaubamärkidega tähistatud kaubad on identsed. (vt punktid 76, 92)

Asjaolul, et sõnamärgid koosnevad samast arvust tähtedest, ei ole iseenesest kõnealuste kaubamärkide sihtrühmaks oleva avalikkuse, kaasa arvatud erialaspetsialistidest koosneva avalikkuse jaoks olulist tähtsust. Kuna tähestik koosneb piiratud arvust tähtedest, mida ei kasutata ka sama sagedasti, on vältimatu, et paljud sõnad koosnevad samast arvust tähtedest, ka samadest tähtedest, ilma et neid saaks üksnes seetõttu visuaalselt sarnasteks pidada. Lisaks ei ole avalikkus enamasti teadlik sõnamärki moodustavate tähtede täpsest arvust ja seega ei võta ta paljudel juhtudel arvesse asjaolu, et kaks vastandatud kaubamärki koosnevad samast arvust tähtedest. Kahe sõnamärgi visuaalse sarnasuse tuvastamisel on eelkõige oluline see, kas mõlemas sõnas esineb mitu tähte samas järjestuses. (vt punktid 81–83)